Da koronapandemien satte inn og politiske møter ble digitale ble de også strømmet ut gjennom kommunens web tv-løsning. Men i høst ble det slutt på det, og inntil nå har det kun vært kommunestyremøtene som ble overført. Solabladet har ønsket å tilby direktesendinger av politiske møter og har hatt kontakt med kommunen. Nå velger kommunen igjen å sende politiske møter slik at publikum kan følge dem uten å måtte møte på rådhuset.
Onsdag ettermiddag ble utvalg for plan og miljø sitt nest siste møte i år strømmet. Kommunen vil nå sende møtene i formannskapet, kommunestyret, utvalg for levekår, utvalg for oppvekst og miljø, samt utvalg for plan og miljø.
Tirsdag neste uke møtes formannskapet for å behandle kommunebudsjettet. Dette møtet foregår på Quality Airport Hotel og det blir sendt av Solabladet.